Pekefinger mot Statoil ga liten seier

Aldri før har så mange stemt for at Statoil skal ut av oljesand i Canada. Likevel hjelper ikke det når regjeringen stemmer mot.

Publisert: Publisert: 16. mai 2012

statoil_ja19343.jpg

Erlend Skarsaune Journalist

Turid Furdal Journalist

Denne artikkelen er over åtte år gammel

De to står stille med hver sin hjemmeproduserte plakat utenfor Stavanger Forum. Snart skal generalforsamlingen til Statoil begynne. Plakatprotestantene vil ha oljeselskapet ut av oljesand i Canada.

Foran dem spiller Greenpeace-blåsere en sørgemarsj. Andre aktivister markerer oljesandprotest med rollespill.

Gudrun og Kristian Arntsen mener at også de er nødt til å protestere. Han er ellers mer kjent for humor, men nå er det ramme alvor.

— Noen må si i fra. Egentlig burde det vært tusenvis av mennesker her, sier han.

Litt senere, inne på generalforsamlingen: Greenpeace-leder Truls Gulowsen foreslår for fjerde år på rad at Statoils aksjonærer skal vedta at Statoil skal trekke seg ut av oljesand i Canada.

Igjen blir forslaget stemt ned, men taperne jubler. De har aldri før fått støtte fra så mange.

Før møtet er ikke forventningene særlig høye. Arild Skedsmo i WWF tror ikke de ville komme over fjorårets resultat på 1,25 prosent av stemmene til aksjonærene, kanskje heller noe under dette nivået.

Les også Statoil drysser 20 milliarder over eierne

Støtten øker

Resultatet sprenger forventningene: Forslaget blir nedstemt med 97,86 mot 2,14 prosent av stemmene. Forslagstillerne er svært fornøyde. I det folk er i ferd med å bryte opp, roper Gulowsen ut hva resultatet betyr:

— 50 millioner aksjer stemte for vårt forslag. Det er nesten dobbelt så stor aksjeverdi som i fjor. Og 15 millioner aksjer avsto fra å stemme. Snart er det bare staten igjen, sier han oppglødd.

Staten ved Olje og energidepartementet eier 67 prosent av aksjene i Statoil. Regjeringa har gitt uttrykk for at de ikke driver eierstyring på den måten at de instruerer Statoil

Gulowsen sier at aksjeverdien for de som støttet Greenpeace og WWF tilsvarer 7,6 milliarder kroner.

— I tillegg kommer de som tok et aktivt valg om å avstå å stemme, som tilsvarer 2,2 milliarder kroner. Det er tydeligvis veldig store og veldig profesjonelle aktører som er enig med oss, sier han. Greenpeace er svært fornøyd med at så mange flere private aksjonærer stemte for deres forslag.

— Dette bør også Jens Stoltenberg ta på alvor, sier Gulowsen.

Les også Arnstad er uenig i Kirkens Statoil-salg

Pekefinger fra høvdingen

Indianerhøvdingen Francois Paulette sier før møtet at ting er forandret siden han talte for Statoils generalforsamling for to år siden

— Det synes nå å være langt større bevissthet i det norske folket om hva oljesandutvinningen innebærer. Hvordan den påvirker urbefolkning, miljø og vanntilgang, sier han til Aftenbladet.

På talerstolen inne i salen løfter han pekefingeren, og ber innstendig aksjeeierne om å ta en global og internasjonal lederrolle. Om å gjøre noe som ville bevege hjertene til folket som bor i Canada.

— Vær snill og revurder hva dere gjør i oljesand, sier Paulette som dagen før avsluttet en turné sammen med blant andre WWF, Greenpeace og Samisk Kirkeråd, i Stavanger.

Lerøen: - Rituelt

Etter Paulette fulgte leder Anne Dalheim i Samisk kirkeråd, som ba Statoil og statsministeren om å trekke seg ut i Canada. Flere bekymrede besteforeldre og De grønne trakk fram oljeutvinningens miljøbaksider, før Bjørn Vidar Lerøen talte miljøinteressene midt i mot:

— Dette er nærmest blitt et rituelt mønster der man ser bort fra alle andre resultater, sa Lerøen.

Les også "Statoils oljesand bør skilles ut"

— Moralske overdommere

Konsernsjef Helge Lunds svar på kritikken er at det er lett å gjøre seg til moralske overdommere når man lever i et land som er så rikt på egne naturressurser.

— Samtidig er det 1,6 milliarder mennesker i verden som ikke har tilgang på energi, sier Lund.

Han etterlyser fakta i medias dekning av Statoils oljesandvirksomhet i Canada, og avviser en rekke negative konsekvenser.

— Vi borer brønner, så det stemmer ikke at vi lager åpne sår i naturen. Det stemmer heller ikke at vi ødelegger elver, skader det biologiske mangfoldet eller står bak en kreftepidemi, sier Lund.

På spørsmål om hva han tenker om at oljesand igjen ble den dominerende saken på Statoils generalforsamling, viser Lund til at han gjerne ville hatt en bredere debatt.

— Men det er en trend at generalforsamlinger i større selskap blir brukt til å markere politiske synspunkt. Samtidig gir det også oss en anledning til å informere om oljesand, sier Lund til Aftenbladet.

Nå forbereder Statoil seg på økt risiko i sine prosjekter, opplyser styreleder Svein Rennemo. Han forventer resultater av målene for utslippskutt i Canada.

— Framgang her er avgjørende for hvordan virksomheten passer inn om 3 eller 5 år, sier Rennemo.

Publisert: Publisert: 16. mai 2012 12:28 Oppdatert: 16. mai 2012 13:36

Gudrun og Kristian Arntsen med hunden Barack mener tusenvis burde gjort som dem og protestert mot utvinning av oljesand. Foto: Jarle Aasland